Document ID: 32008D0557

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Ιουνίου 2008 σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση της γρίπης των πτηνών στην Πολωνία το 2007 [κοινοποιηθείσα υπό τον αριθμό Ε(2008) 3047] (Το κείμενο στην πολωνική γλώσσα είναι το μόνο αυθεντικό) (2008/557/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α παράγραφος 1, Εκτιμώντας τα ακόλουθα: (1) Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 3α της εν λόγω απόφασης, τα κράτη μέλη μπορούν να λάβουν χρηματοδοτική συνδρομή από την Κοινότητα για την κάλυψη των δαπανών που συνεπάγονται ορισμένα μέτρα με σκοπό την εκρίζωση της γρίπης των πτηνών. (2) Στο άρθρο 3α παράγραφος 3 της απόφασης 90/424/ΕΟΚ ορίζονται οι κανόνες σχετικά με τα ποσοστά των δαπανών των κρατών μελών, τα οποία είναι δυνατό να καλυφθούν από τη χρηματοδοτική συνδρομή της Κοινότητας. (3) Το 2007 εκδηλώθηκαν εστίες γρίπης των πτηνών στην Πολωνία. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο. Σύμφωνα με το άρθρο 3α παράγραφος 2 της απόφασης 90/424/ΕΟΚ, η Πολωνία έλαβε μέτρα για την καταπολέμηση των εστιών αυτών. (4) Η Πολωνία έχει συμμορφωθεί πλήρως με τις τεχνικές και διοικητικές υποχρεώσεις όπως ορίζονται στο άρθρο 3 παράγραφος 3 και στο άρθρο 3α παράγραφος 2 της απόφασης 90/424/ΕΟΚ, καθώς και στο άρθρο 6 του κανονισμού (ΕΚ) αριθ. 349/2005 της Επιτροπής (2). (5) Στις 4 Φεβρουαρίου 2008 και στις 13 Μαρτίου 2008 η Πολωνία υπέβαλε στην Επιτροπή στοιχεία για τις δαπάνες που πραγματοποίησε, ενώ εξακολουθεί να παρέχει όλες τις αναγκαίες πληροφορίες σχετικά με τις δαπάνες αποζημίωσης και τις λειτουργικές δαπάνες. (6) Η γρίπη των πτηνών δεν καλύπτεται πλέον από τον κανονισμό (ΕΚ) αριθ. 349/2005, κατόπιν της τροποποίησης της απόφασης 90/424/ΕΟΚ με την απόφαση 2006/53/ΕΚ του Συμβουλίου (3). Επομένως, είναι αναγκαίο να αναφερθεί ρητά στην παρούσα απόφαση ότι προϋπόθεση για τη χορήγηση χρηματοδοτικής συνδρομής στην Πολωνία από την Κοινότητα είναι η συμμόρφωση της χώρας αυτής με ορισμένους κανόνες που ορίζονται στον εν λόγω κανονισμό. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Χρηματοδοτική συνδρομή από την Κοινότητα στην Πολωνία 1. Η Κοινότητα χορηγεί χρηματοδοτική συνδρομή στην Πολωνία για τις δαπάνες που πραγματοποίησε το εν λόγω κράτος μέλος το 2007 στο πλαίσιο της λήψης μέτρων για την καταπολέμηση της γρίπης των πτηνών, σύμφωνα με το άρθρο 3α παράγραφος 2 της απόφασης 90/424/ΕΟΚ. 2. Για τους σκοπούς της παρούσας απόφασης, τα άρθρα 2 έως 5, τα άρθρα 7 και 8, το άρθρο 9 παράγραφοι 2, 3 και 4 καθώς και το άρθρο 10 του κανονισμού (ΕΚ) αριθ. 349/2005 εφαρμόζονται mutatis mutandis. Άρθρο 2 Ρυθμίσεις πληρωμής Καταβάλλεται μια πρώτη δόση ύψους 845 000,00 ευρώ, ως τμήμα της κοινοτικής χρηματοδοτικής συνεισφοράς που προβλέπεται στο άρθρο 1. Άρθρο 3 Αποδέκτης Η παρούσα απόφαση απευθύνεται στη Δημοκρατία της Πολωνίας. Βρυξέλλες, 27 Ιουνίου 2008.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 5655
5781
5283
2479
5087
122
2460
2106
712
1005
914
2200
3150
5877

EuroVoc IDs (Expanded): 5655
5781
5283
2479
5087
122
2460
2106
712
1005
914
2200
3150
5877

Dataset Source: meu

Split: train